बृहत्संहिता/अध्यायः ५१
५१ पिटकलक्षणाध्यायः ।।
 सितरक्तपीतकृष्णा विप्रादीनां क्रमेण पिटका ये ।	
 ते क्रमशः प्रोक्तफला वर्णानां *नाग्रजातानाम्[क्.अग्रजादीनाम्] ।।	५१.०१ ।। 
सुस्निग्धव्यक्तशोभाः शिरसि धनचयं मूर्ध्नि सौभाग्यं आराद्	
दौर्भाग्यं भ्रूयुगोत्थाः प्रियजनघटनां आशु दुःशीलतां च ।	
तन्मध्योत्थाश्च शोकं नयनपुटगता नेत्रयोरिष्टदृष्टिं	
प्रव्रज्यां शङ्खदेशे +अश्रुजलनिपतन*स्थानगा रान्ति चिन्ताम्[क्.स्थानगाश्च अतिचिन्ताम्] ।।	५१.०२ ।। 
घ्राणागण्डे वसनसुतदाश्चओष्ठयोरन्नलाभं	
कुर्युस्तद्वच्चिबुकतलगा भूरि वित्तं ललाटे ।	
हन्वोरेवं गलकृतपदा भूषणान्यन्नपाने	
श्रोत्रे *षड्भूतण[क्.ऊ.तद्भूषण]गणं अपि ज्ञानं आत्मस्वरूपम् ।।	५१.०३ ।। 
शिरःसन्धिग्रीवाहृदयकुचपार्श्वौरसि गता	
अयोघातं घातं सुततनयलाभं शुचं अपि ।	
प्रियप्राप्तिं स्कन्धे +अप्यटनं अथ भिक्षार्थं असकृद्	
विनाशं कक्षोत्था विदधति धनानां *बहुमुखम्[क्.बहुसुखम्] ।।	५१.०४ ।। 
 दुःखशत्रुनिचयस्य *विनाशं[क्.विघातं] पृष्ठबाहुयुगजा रचयन्ति ।	
 संयमं च मणिबन्धनजाता भूषणऽद्यं उपबाहुयुगुत्थाः ।।	५१.०५ ।। 
धनाप्तिं सौभाग्यं शुचं अपि कराङ्गुल्युदरगाः	
सुपानान्नं नाभौ तदध इह चौरैर्धनहृतिम् ।	
धनं धान्यं बस्तौ युवतिं अथ मेढ्रे सुतनयान्	
धनं सौभाग्यं वा गुदवृषणजाता विदधति ।।	५१.०६ ।। 
 ऊर्वोर्यानाङ्गनालाभं जान्वोः शत्रुजनात्क्षतिम् ।	
 शस्त्रेण जङ्घयोर्गुल्फे +अध्वबन्धक्लेशदायिनः ।।	५१.०७ ।। 
 स्फिक्पार्ष्णिपादजाता धननाशागम्यगमनं अध्वानम् ।।	
 बन्धनं अङ्गुलिनिचये +अङ्गुष्ठे च ज्ञातिलोकतः पूजाम् ।।	५१.०८ ।। 
 उत्पातगण्डपिटका दक्षिणतो वामतस्त्वभीघाताः ।	
 धन्या भवन्ति पुंसां तद्विपरीताश्*च[क्.तु] नारीणाम् ।।	५१.०९ ।। 
इति पिटकविभागः प्रोक्त आमूर्धतो +अयं	
व्रणतिलकविभागो +अप्येवं एव प्रकल्प्यः ।	
भवति मशकलक्ष्मऽवर्तजन्मापि तद्वन्	
निगदितफलकारि प्राणिनां देहसंस्थम् ।।	५१.१० ।।